Γνωμοδότηση της Ευρωπαϊκής Οικονομικής και Κοινωνικής Επιτροπής για την "Εφαρμογή του διαρθρωτικού διαλόγου στους πανευρωπαϊκούς διαδρόμους μεταφορών"

(2003/C 85/04)

Στις 2 Μαρτίου 2000 και σύμφωνα με το άρθρο 23, παράγραφος 2 του ΕΚ, η Ευρωπαϊκή Οικονομική και Κοινωνική Επιτροπή αποφάσισε να καταρτίσει γνωμοδότηση σχετικά με το ανωτέρω θέμα.

Το ειδικευμένο τμήμα "Μεταφορές, ενέργεια, υποδομές, κοινωνία των πληροφοριών", στο οποίο ανατέθηκε η προετοιμασία των σχετικών εργασιών της ΕΟΚΕ, υιοθέτησε τη γνωμοδότησή του στις 15 Νοεμβρίου 2002, με βάση εισηγητική έκθεση του κ. von Schwerin και στη συνέχεια της κ. Alleweldt(1).

Κατά την 395η σύνοδο ολομέλειας της 11ης και 12ης Δεκεμβρίου 2002 (συνεδρίαση της 11ης Δεκεμβρίου), η Ευρωπαϊκή Οικονομική και Κοινωνική Επιτροπή υιοθέτησε με 94 ψήφους υπέρ και 3 αποχές την ακόλουθη γνωμοδότηση.

1. Ο σκοπός της πρωτοβουλίας της ΕΟΚΕ

1.1. Με βάση τη γνωμοδότηση που εκδόθηκε το Μάρτιο του 2000 για την εφαρμογή του διαρθρωτικού διαλόγου στους πανευρωπαϊκούς διαδρόμους μεταφορών(2), βάσει της αρχής 10 της Δήλωσης του Ελσίνκι(3), και τις δραστηριότητες που ακολούθησαν, η ΕΟΚΕ αποφάσισε τη συνέχεια των εργασιών και τη σύσταση μόνιμης ομάδας μελέτης.

1.2. Η απόφαση δεν στηριζόταν μόνο στην επιτυχία και τον αντίκτυπο που είχε η συνεργασία της ΕΟΚΕ με τους εκπροσώπους των κοινωνικοοικονομικών ομάδων από τις χώρες της Κεντρικής και της Ανατολικής Ευρώπης (ΧΚΑΕ), αλλά και σε μία διαπίστωση που υπήρξε επανειλημμένα αφορμή ανησυχιών. Παρά τη δέσμευση που ανέλαβαν οι κυβερνήσεις και διάφορα θεσμικά όργανα της Ευρώπης να συμβουλεύονται τις κοινωνικοοικονομικές ομάδες για θέματα που έχουν σχέση με την ανάπτυξη της πολιτικής μεταφορών, στην πράξη προκύπτει ότι η αρχή αυτή παραβιάζεται κατάφωρα στις περισσότερες ΧΚΑΕ. Το πρόβλημα των ελλείψεων από πλευράς συντονισμού και διαφάνειας σε εθνική κλίμακα επαναλαμβάνεται και διεθνώς, με αποτέλεσμα να μη μπορούν οι κοινωνικοοικονομικές ομάδες να διαδραματίσουν ενεργό ρόλο κατά την ευρωπαϊκή ολοκλήρωση. Από την πλευρά των θεσμικών οργάνων της ΕΕ και των ευρωπαϊκών οργανώσεων δεν γίνονται αρκετά για να αρθούν αυτές οι αδυναμίες. Με την πρωτοβουλίας της, η ΕΟΚΕ επιθυμεί να απευθύνει έκκληση να γίνουν περισσότερες προσπάθειες στο μέλλον για τη βελτίωση της κατάστασης.

1.3. Ο στόχος των εργασιών της μόνιμης ομάδας μελέτης είναι να προωθήσει εγκαίρως τη συμμετοχή των κοινωνικών εταίρων και των περιβαλλοντικών και καταναλωτικών ενώσεων πριν ληφθούν οριστικές πολιτικές αποφάσεις σχετικά με τη μελλοντική πολιτική μεταφορών και τις επενδύσεις σε υποδομές. Το γεγονός αυτό αποτελεί σημαντικό στόχο για τις μεμονωμένες δραστηριότητες στους διαδρόμους και τις περιοχές μεταφορών.

2. Περίληψη των δραστηριοτήτων και των συμπερασμάτων της ΕΟΚΕ

2.1. Η εναρκτήρια συνεδρίαση με δημόσια συζήτηση πραγματοποιήθηκε στις 26 Οκτωβρίου 2000 και κατέληξε στο συμπέρασμα ότι η υλοποίηση μιας πραγματικά ολοκληρωμένης πολιτικής μεταφορών στους διαδρόμους παρουσιάζει σημαντικές ελλείψεις.

Πιο συγκεκριμένα, απαιτούνται βελτιώσεις σε ό,τι αφορά τα ακόλουθα:

- τη σύνδεση των περιφερειακών μεταφορικών δικτύων,

- τη συνεκτίμηση του περιβάλλοντος,

- την ασφάλεια των μεταφορών,

- τη δημιουργία θεμιτών όρων ανταγωνισμού,

- την κατάλληλη αντιμετώπιση των διαρθρωτικών τροποποιήσεων στο πλαίσιο της ιδιωτικοποίησης,

- καλύτερα μέσα για τον σχεδιασμό των υποδομών,

- αναζήτηση των αναγκαίων χρηματοδοτικών πόρων,

- τη διαφάνεια όσον αφορά την παροχή πληροφοριών,

- τις μεθόδους διαβούλευσης και κοινωνικού διαλόγου,

- το συντονισμό των δραστηριοτήτων σε ευρωπαϊκή κλίμακα, ιδιαιτέρως με την Επιτροπή.

2.2. Η ΕΟΚΕ ενίσχυσε συστηματικά τους δεσμούς με τις διευθύνουσες επιτροπές των κυβερνήσεων για τους διαδρόμους. Εν τω μεταξύ, η ΕΟΚΕ αναδείχθηκε σε σταθερό εταίρο και συμμετέχει ιδιαίτερα στις εργασίες για τους διαδρόμους IV, X και VII και στο πλαίσιο των διευθυνουσών επιτροπών για τον διάδρομο IV.

2.3. Με τη σύναψη αυτών των σχέσεων διευρύνονται οι δυνατότητες ενεργού συμμετοχής και σε άλλες διευθύνουσες επιτροπές. Για την πραγματοποίησή τους θα πρέπει, ωστόσο, να σταθμιστούν δεόντως οι ανάλογες εργασιακές ικανότητες και δυνατότητες της ομάδας μελέτης.

2.4. Η Επιτροπή, ανταποκρινόμενη στη γενική απαίτηση, θέσπισε ένα νέο συντονιστικό φόρουμ, το οποίο αποτελείται από τους προέδρους των διευθυνουσών επιτροπών καθώς και εκπροσώπους της ΕΔΥΜ (Ευρωπαϊκή Διάσκεψη των Υπουργών Μεταφορών) και της Οικονομικής Επιτροπής των Ηνωμένων Εθνών για την Ευρώπη (ΟΕ-ΟΗΕ). Στο εν λόγω φόρουμ θα συμμετάσχει και η ΕΟΚΕ.

2.5. Η περαιτέρω ανάπτυξη των διαδρόμων θα πραγματοποιηθεί στα επόμενα δύο με τρία έτη σε συνδυασμό με την αναθεώρηση των κατευθυντήριων γραμμών του ΔΕΔ. Υπάρχουν σχέδια που προβλέπουν την ενασχόληση του ευρύτερου κύκλου των υπουργών μεταφορών με τον προσανατολισμό της πολιτικής μεταφορών για το σύνολο της Ευρώπης, γεγονός που θα αποτελούσε συνέχεια της δήλωσης του Ελσίνκι. Οι εργασίες της ΕΟΚΕ διαδραματίζουν πολύ σημαντικό ρόλο στο πλαίσιο αυτό και θα πρέπει να εκτιμηθούν αναλόγως.

2.6. Οι δραστηριότητες της ΕΟΚΕ αναπτύχθηκαν με ιδιαίτερα δυναμικό τρόπο. Η ΕΟΚΕ απέδειξε ότι μπορεί να συμβάλλει σημαντικά στην προώθηση του κοινωνικού διαλόγου με τους κοινωνικοοικονομικούς εταίρους της Κεντρικής και Ανατολικής Ευρώπης. Εδραίωσε, επίσης, το ρόλο της ως συμβούλου των κοινοτικών οργάνων και των εκάστοτε κυβερνήσεων και υπουργείων.

Ο ρόλος αυτός μπορεί να διευρυνθεί με:

- την ανάληψη μίας μεσοπρόθεσμης δέσμευσης, μεταξύ άλλων με τη διατήρηση μόνιμης ομάδας μελέτης για την "προώθηση του κοινωνικού διαλόγου στους πανευρωπαϊκούς διαδρόμους μεταφορών",

- την περαιτέρω βελτίωση της ανταλλαγής επαφών και πληροφοριών και της ανταλλαγής εμπειριών με τους συμμετέχοντες,

- την περαιτέρω ενίσχυση της αρχής των διασκέψεων για λόγο και της επί τόπου δράσης,

- τη διασφάλιση της υποχρεωτικής εκπροσώπησης της ΕΟΚΕ και, ως εκ τούτου, των συμφερόντων των κοινωνικοοικονομικών ομάδων στα αντίστοιχα φόρα και τις διευθύνουσες επιτροπές.

2.7. Η πολιτική και οικονομική σημασία της ταχείας προώθησης των εργασιών για τον διάδρομο Χ (πρώην Γιουγκοσλαβία) καθώς και η διατήρηση του μεγάλου ενδιαφέροντος των κοινωνικοοικονομικών μας εταίρων για αυξημένη συνεργασία για τον εν λόγω διάδρομο απαιτούν να πραγματοποιηθεί εδώ η επόμενη διάσκεψη διαλόγου.

3. Έκθεση των δραστηριοτήτων από το Μάρτιο του 2000

3.1. Εναρκτήρια συνεδρίαση και δημόσια συζήτηση της μόνιμης ομάδας μελέτης στις 26 Οκτωβρίου 2000

3.1.1. Ενώ η ΕΟΚΕ διευρύνει τις δραστηριότητές της και οι ενδιαφερόμενες κυβερνήσεις έχουν αναλάβει τις εργασίες και το συντονισμό των επί μέρους διαδρόμων, οι λοιποί παράγοντες φαίνεται μάλλον να αποσύρονται ή να θέτουν άλλες προτεραιότητες. Σύμφωνα με το Ελσίνκι(4), η ομάδα εργασίας για τις μεταφορές G-24, της Επιτροπής και του ΟΑΣΕ πρέπει να αναλάβει την παρακολούθηση. Η εν λόγω ομάδα δεν συνεδρίασε καμία φορά στο διάστημα Ιανουαρίου 1999 και Μαρτίου 2001 και η συνεδρίαση του Μαρτίου άφησε πολλά αναπάντητα ερωτήματα για το μέλλον της ομάδας. Έτσι, έχει δημιουργηθεί ένα κενό, όχι τόσο σε σχέση με το γεγονός ότι οι εργασίες ατονούν εν γένει, αλλά όσον αφορά την ανάγκη διαφανών, συντονισμένων και κοινών δράσεων. Αυτή ήταν άλλωστε και η πρόθεση - ως τελευταία, σημαντική πολιτική - της διάσκεψης και της δήλωσης του Ελσίνκι.

3.1.2. Ταυτόχρονα, τα καθήκοντα και τα προβλήματα που συνεπάγεται η κοινή πολιτική μεταφορών αλλά και η οικονομική και κοινωνική συνοχή στην Ευρώπη, αντί να περιοριστούν, αυξήθηκαν. Η "Διαδικασία του Ελσίνκι" δημιούργησε, κυρίως στους κοινωνικοοικονομικούς παράγοντες αλλά και στους πολιτικώς ιθύνοντες στις κυβερνήσεις, τα κοινοβούλια και τους διοικητικούς μηχανισμούς των ΧΚΑΕ, την προσδοκία μίας ευρείας υποστήριξης και περισσότερης επικοινωνίας με τους ομολόγους τους στην ΕΕ. Η προσδοκία αυτή απειλεί σήμερα να μας οδηγήσει σε αδιέξοδο. Η κοινή ακρόαση που διοργανώθηκε από την Επιτροπή και την ΕΟΚΕ για την έκθεση ΤΙΝΑ το Μάρτιο του 1999 ήταν η τελευταία πολιτική αφορμή για τη διεξαγωγή διαβουλεύσεων. Δυστυχώς, η ακρόαση δεν αναφέρεται στην τελική έκθεση, ενώ η κοινή έκθεση για την ακρόαση της Επιτροπής και της γραμματείας ΤΙΝΑ δεν ολοκληρώθηκε ποτέ. Η κατάσταση αυτή δεν μπορεί να εκληφθεί ως πρόσκληση συμμετοχής των κοινωνικοοικονομικών εταίρων από τις ΧΚΑΕ.

3.1.3. Για το λόγο αυτό, στη συνεδρίαση που θα πραγματοποιήσει η ομάδα μελέτης στις 26 Οκτωβρίου 2000 θα διεξαχθεί ανοικτή συζήτηση. Η συζήτηση θα αφορά και θα συσπειρώσει τους παράγοντες που έχουν αναλάβει βασικές λειτουργίες ή καθήκοντα στην όλη διαδικασία, όπως εκπροσώπους της Επιτροπής, του Ευρωπαϊκού Κοινοβουλίου (ΕΚ), της Ευρωπαϊκής Διάσκεψης των Υπουργών Μεταφορών (ΕΔΥΜ), της Οικονομικής Επιτροπής του ΟΗΕ (ΟΕ-ΟΗΕ), των επιτροπών προσανατολισμού, καθώς και επιλεγμένους ακτιβιστές από τους κόλπους των κοινωνικοοικονομικών ομάδων των ΧΚΑΕ, που προέκυψαν από τις εργασιακές επαφές με την ΕΟΚΕ(5). Η συζήτηση θα διευκολύνει την αμοιβαία κατανόηση και τον καθορισμό τυχόν κοινών σημείων ιδιαίτερης βαρύτητας στα οποία θα μπορούσε να επικεντρωθεί η μελλοντική συνεργασία. Στόχος είναι να αναληφθούν σαφείς, συγκεκριμένες και πρακτικές πρωτοβουλίες συνεργασίας.

3.2. Διάδρομος ΙV

3.2.1. Από τον Ιούνιο του 1999 υφίστανται διαρκείς πολύ καλές διαρκείς σχέσεις εργασίας με τις διευθύνουσες επιτροπές (των κυβερνήσεων) για τον διάδρομο IV. Η ΕΟΚΕ λαμβάνει τακτικά μέρος στις συνεδριάσεις: στις 29 Σεπτεμβρίου 2000 στη Βιέννη, στις 7 και 8 Ιουνίου 2001 στην Μπρατισλάβα και στις 21 και 22 Ιουνίου 2002 στη Σόφια (βλέπε υποσημείωση 2, σ. 17).

3.2.2. Μετά τη διάσκεψη στο Βιντίν/Βουλγαρία και το Καλαφά/Ρουμανία τον Φεβρουάριο του 2000, η κοινή δήλωση που υπογράφηκε εκεί διαβιβάστηκε στον αρμόδιο για το Σύμφωνο Σταθερότητας νοτιοανατολικής Ευρώπης, κ. Bodo Hombach, ο οποίος έδειξε ιδιαίτερο ενδιαφέρον. Εν τω μεταξύ, λήφθηκαν οι πολιτικές αποφάσεις για την κατασκευή της γέφυρας του Δούναβη και το βάρος πλέον μετατίθεται στον σχεδιασμό των υποδομών. Στις 22 Μαΐου 2002, βάσει της συνεδρίασης της διευθύνουσας επιτροπής για το διάδρομο IV, πραγματοποιήθηκε εκ νέου συνάντηση. Η ΕΟΚΕ επιβεβαίωσε την επιθυμία της να υποστηρίξει επί τόπου τους πολιτικούς, οικονομικούς και κοινωνικούς φορείς λήψης αποφάσεων προκειμένου να εκμεταλλευτούν κατά τον καλύτερο δυνατό τρόπο για την περιφέρειά τους τη θετική ώθηση που θα δοθεί από την ολοκλήρωση της κατασκευής του διαδρόμου. Έγινε αναφορά στο ζήτημα αυτό και σε συζήτηση του εισηγητή με τον Επίτροπο κ. Verheugen, ο οποίος δήλωσε υποστήριξή του στη δέσμευση που έχει αναλάβει η ΕΟΚΕ.

3.2.3. Η διευθύνουσα επιτροπή για τους σιδηροδρόμους του διαδρόμου IV προσκάλεσε την ΕΟΚΕ στη συνεδρίασή της στις 10 και 11 Μαΐου 2000, στην Αθήνα. Στόχος της συνεδρίασης ήταν να καταστήσει πιο συγκεκριμένο το καθεστώς της μελλοντικής συνεργασίας και να επεξεργαστεί τις προτάσεις έργων. Ο εισηγητής της ΕΟΚΕ παρουσίασε ένα σχέδιο με συγκεκριμένες προτάσεις (βλέπε υποσημείωση 2, σ. 17) το οποίο γενικά έγινε αποδεκτό. Το σχέδιο αυτό συζητήθηκε και στη συνεδρίαση του τμήματος για τους σιδηροδρόμους της Ευρωπαϊκής Ομοσπονδίας Μεταφορών στις 20 Σεπτεμβρίου 2000, στις Βρυξέλλες, στην οποία έλαβαν μέρος εκπρόσωποι των εργατικών ενώσεων. Τον Ιούλιο του 2001 συστάθηκε η ομάδα εργασίας των εργατικών ενώσεων σιδηροδρόμων από τις χώρες του διαδρόμου IV. Στην τέταρτη συνεδρίαση της ομάδας, τον Φεβρουάριο του 2002, στην Πράγα, συμμετείχε και ο εισηγητής. Τα δύο θέματα που πρέπει να συζητηθούν με τις εταιρίες σιδηροδρομικών μεταφορών είναι η βελτίωση των συνοριακών διαβάσεων και η γενική ανταλλαγή πληροφοριών. Με επιστολή προς τον εισηγητή ζητήθηκε ρητώς ο διαμεσολαβητικός ρόλος της ΕΟΚΕ για το σκοπό αυτό.

3.2.4. Τέλος, οι εργασίες της ΕΟΚΕ για τον διάδρομο IV επικεντρώθηκαν στη διεξαγωγή συζήτησης στρογγυλής τραπέζης με θέμα την "Προώθηση συνδυασμένων προσπαθειών για τους διαδρόμους" στο πλαίσιο της συνεδρίασης του Δούναβη, στην Κωνστάντζα (26 και 27 Ιουνίου 2002), η οποία διοργανώθηκε σε συνεργασία με την ΕΙΑ (Ευρωπαϊκή Ένωση Διατροπικών Μεταφορών). Παράλληλα, δόθηκε η δυνατότητα μιας πρώτης ανταλλαγής απόψεων μεταξύ εκπροσώπων της διευθύνουσας επιτροπής για τους σιδηροδρόμους του διαδρόμου IV και της ομάδας εργασίας των συνδικάτων. Η συνάντηση αποσκοπεί στην έναρξη ενός λογικού διαλόγου που θα οδηγήσει σε περαιτέρω έργα τα οποία θα μπορούν να μεταφερθούν και σε άλλους διαδρόμους. Περαιτέρω αποτελέσματα και συμπεράσματα για το μέλλον περιλαμβάνονται σε έκθεση (βλέπε υποσημείωση 2, σ. 17).

3.3. Διάδρομος ΙΙΙ

3.3.1. Στις αρχές Σεπτεμβρίου 2000 πραγματοποιήθηκε στην Πολωνία σεμινάριο για θέματα ελευθέρωσης των δημόσιων προαστιακών μεταφορών, κατόπιν πρωτοβουλίας της Εuronatur, υπό την προεδρία του κ. Lutz Ribbe. Στο σεμινάριο συμμετείχε ενεργώς και ο εισηγητής, κ. Alexander Graf von Schwerin. Αποτέλεσμα του σεμιναρίου ήταν μια διάσκεψη στο σημείο συνάντησης των διαδρόμων ΙΙΙ και IV, στο Κάτοβιτς της Πολωνίας.

3.3.2. Στο επίκεντρο της διάσκεψης στο Κάτοβιτς στις 19 και 20 Μαρτίου 2001 ήταν το θέμα "Περιφερειακή διασύνδεση στο περιβάλλον του διαδρόμου σε σχέση με πλανολογικά και χρηματοδοτικά προβλήματα". Συμμετείχαν περίπου 60 εκπρόσωποι των οικονομικών και κοινωνικών ομάδων συμφερόντων. Κατέστη σαφές ότι οι κυβερνήσεις των διαδρόμων θα πρέπει να ολοκληρώσουν την διασύνδεση στην περιφέρεια και τα περιφερειακά δίκτυα μεταφορών. Το περιβάλλον, η ασφάλεια, ο αποτελεσματικός χρηματοδοτικός προγραμματισμός καθώς και η λειτουργική συνέπεια των δημόσιων προαστιακών μεταφορών μπορούν να προωθηθούν κατ' αυτόν τον τρόπο(6).

3.4. Διάδρομος Χ

3.4.1. Οι πρώτες επαφές με την τότε ακόμη "ανεπίσημη" διευθύνουσα επιτροπή του διαδρόμου Χ πραγματοποιήθηκαν ήδη τον Ιούνιο του 2000 μέσω της συνεργασίας με τη διευθύνουσα επιτροπή του διαδρόμου ΙV. Μόλις την άνοιξη του 2001 απέκτησε η επιτροπή επίσημο καθεστώς με την υπογραφή μνημονίου συνεννόησης (ΜΣ). Η ΕΟΚΕ συμμετείχε πρώτη φορά σε συνεδρίαση της επιτροπής στις 26 και 27 Απριλίου 2002 στα Γρεβενά, στην Ελλάδα (βλέπε υποσημείωση 2, σ. 17). Η διευθύνουσα επιτροπή υποστηρίζεται από μια τεχνική γραμματεία, που πρόσκειται στο Αριστοτέλειο Πανεπιστήμιο Θεσσαλονίκης (ΑΠΘ) και παρέχει στην διευθύνουσα επιτροπή λεπτομερείς αναλύσεις και παρουσίασή της στο Διαδίκτυο.

3.4.2. Η διευθύνουσα επιτροπή θα επικεντρώσει τις εργασίες της και για το τρέχον έτος στα προβλήματα των συνοριακών διαβάσεων. Για το ζήτημα αυτό συστάθηκε ομάδα εργασίας που συνεργάζεται με τις ΓΔ TREN, ΓΔ Φορολογία και την ΟΕ-ΟΗΕ. Ζητήθηκε και η συνεργασία της ΕΟΚΕ.

3.4.3. Η πολιτική και οικονομική σημασία άμεσης προώθησης των εργασιών για το διάδρομο Χ καθώς και το αμείωτο μεγάλο ενδιαφέρον των κοινωνικοοικονομικών εταίρων για μια ενισχυμένη συνεργασία για το ζήτημα αυτό κατέστησαν σαφή την ανάγκη πραγματοποίησης της επόμενης διάσκεψης διαλόγου εδώ.

3.5. Διάδρομος V

3.5.1. Σε ό,τι αφορά το διάδρομο V, υπήρξαν θετικά αποτελέσματα από τη συνεργασία με την εταιρία και τα συνδικάτα σιδηροδρομικών μεταφορών της Σλοβενίας καθώς και με το Υπουργείο μεταφορών της χώρας. Τον Ιούνιο του 2002 πραγματοποιήθηκε συνάντηση εργασίας στην Λουμπλιάνα, η οποία κατάρτισε πολύ συγκεκριμένα σχέδια για την διάσκεψη διαλόγου που πραγματοποιήθηκε τον Οκτώβριο του ίδιου έτους. Οι αλλαγή των πολιτικών προτεραιοτήτων στη Σλοβενία και οι δυσκολίες που αντιμετωπίζει η ΕΟΚΕ με τον προϋπολογισμό δεν επέτρεψαν την εφαρμογή τους.

4. Μελλοντικά θέματα εργασίας

4.1. Η μόνιμη ομάδα εργασίας για την "Προώθηση του κοινωνικού διαλόγου στους πανευρωπαϊκούς διαδρόμους μεταφορών" θα επεξεργαστεί περαιτέρω τα ακόλουθα θέματα:

- Οι διασκέψεις διαλόγου είχαν μεγάλη απήχηση. Για ποιους διαδρόμους, για ποια θέματα και για ποιους στόχους θα πρέπει να γίνουν προτάσεις στη συνέχεια;

- Η γνωστοποίηση της ΕΟΚΕ στο πλαίσιο αυτό εξελίσσεται ικανοποιητικά. Με ποιόν τρόπο μπορούν να βελτιωθούν οι εργασίες δημοσιοποίησης και ο αντίκτυπος;

- Οι επαφές με τους κοινωνικοοικονομικούς εταίρους στις χώρες της Κεντρικής και Ανατολικής Ευρώπης χρήζουν βελτίωσης. Εν τω μεταξύ, τα συνδικάτα ξεκινούν να αναπτύσσουν διασυνοριακές συνεργασίες. Για τις άλλες κοινωνικές ομάδες συμφερόντων δεν υπάρχουν αντίστοιχες πρωτοβουλίες. Με ποιόν τρόπο μπορεί να βελτιώσει η ΕΟΚΕ το ρόλο της ως εκφραστή, φόρουμ και διαμεσολαβητή;

- Το έργο της μόνιμης ομάδας εργασίας υπερβαίνει τα όρια της πολιτικής μεταφορών και συμπληρώνεται από περαιτέρω πρωτοβουλίες της. Με ποιόν τρόπο μπορεί να επιτευχθεί καλύτερός εσωτερικός συντονισμός στο πλαίσιο της ΕΟΚΕ και, ως εκ τούτου, καλύτερα από κοινού αποτελέσματα;

- Η συνεργασία με τις διευθύνουσες επιτροπές έχει νόημα μόνο όταν προτείνονται συγκεκριμένες δράσεις. Προφανώς, ο εισηγητής και η γραμματεία της ειδικής ομάδας δεν μπορούν πλέον να οργανώσουν μόνοι τους θεωρητικά και πρακτικά κάτι παρόμοιο. Ποιοι τρόποι εργασίας μπορούν να αναπτυχθούν για το σκοπό αυτό;

Βρυξέλλες, 11 Δεκεμβρίου 2002.

Ο Πρόεδρος

της Ευρωπαϊκής Οικονομικής και Κοινωνικής Επιτροπής

Roger Briesch

(1) Τετραετής ανανέωση της θητείας.

(2) ΕΕ C 117 της 26.4.2000, σ. 12.

(3) Οι εκπρόσωποι κυβερνήσεων και κοινοβουλίων των κρατών μελών και οι εκπρόσωποι των κοινοτικών οργάνων συμφώνησαν το 1997, στο Ελσίνκι, σε μια κοινή δήλωση σχετικά με την ανάπτυξη πανευρωπαϊκής πολιτικής μεταφορών. Μια από τις αρχές που συμφωνήθηκαν στο πλαίσιο αυτό ήταν η δέσμευση για διαβούλευση των κοινωνικοοικονομικών ομάδων στην ανάπτυξη της πολιτικής μεταφορών (αρχή 10).

(4) Απόσπασμα από τη δήλωση του Ελσίνκι: Καλούμε τους συμμετέχοντες (...) να εξετάσουν την ανάγκη, πρώτον, για παρακολούθηση της εφαρμογής των "μέσων" που εκτίθενται στο μέρος IV της ανά χείρας δήλωσης και, δεύτερον, για περιοδική αξιολόγηση του βαθμού επίτευξης των "στόχων" που περιγράφονται στο μέρος ΙΙ, και ως προς αυτό ζητούν από την Ευρωπαϊκή Ένωση, την Ευρωπαϊκή Διάσκεψη Υπουργών Μεταφορών και την Οικονομική Επιτροπή των Ηνωμένων Εθνών για την Ευρώπη, καθώς και από τους εταίρους σε πολυμέρειες και περιφερειακές πρωτοβουλίες να συνεργασθούν για τη συλλογή των σχετικών δεδομένων, να εξετάσουν την πρόοδο στην κατεύθυνση της επίτευξης περιφερειακών και τομεακών στόχων και να διατυπώσουν προτάσεις για αποτελεσματικότερη υλοποίηση με βάση την κτηθείσα εμπειρία.

(5) Ο κατάλογος των συμμετεχόντων στη συνεδρίαση της 26.10.2000 περιλαμβάνεται στο έγγραφο DI 262/2002 - διατίθεται από τη γραμματεία του τμήματος ΤΕΝ.

(6) Βλέπε αναλυτική έκθεση της 11ης Ιουνίου 2001, έγγραφο DI 262/2002 - διατίθεται από τη γραμματεία του τμήματος ΤΕΝ.